Къеблагъэ, фестиваль!
Къэбэрдей-Балъкъэр къэрал университетым къыщызэIуахащ «Студент гъатхэ-2017» зэхыхьэр. Абы хэтащ КъБКъУ-м и ректор Алътуд Юрий, гъэсэныгъэ лэжьыгъэмрэ социальнэ IуэхухэмкIэ проректор Къумыкъу Iэуес, ТхыдэмкIэ, филологиемрэ хъыбарегъащIэ IэнатIэхэмкIэ институтым и унафэщI Тэмазэ Муслим.
Алътуд Юрий
— Мы махуэ дыгъэпсым ди республикэм и студент щIалэгъуалэ нэхъыфIыр зэхыхьэм зэрыщыслъагъум сыщогуфIыкI. Мы илъэсым университетым юбилеитI иIэщ — КъБКъУ-р къызэрызэIуахрэ илъэс 85-рэ ирокъу, «Студент гъатхэр» илъэс 60 хъуауэ йокIуэкI. Сэ сощIэ егугъуу махуэшхуэм зэрызыхуэвгъэхьэзырар. Зэхыхьэм хэтыну гуп 14-ми зэфIэкI лъагэхэр къэвгъэлъэгъуэну согугъэ. ЕхъулIэныгъэ зиIэнур нэхъ лъэщырщ, — жиIащ фестивалым хэтхэм защыхуигъазэм Алътуд Юрий.
«Студент гъатхэ-2017» фестивалым зы утыкум щызэхуишэсащ университетым къепха еджа- пIэ зэмылIэужьыгъуэхэм щIэс ныбжьыщIэхэр. Псори темыпыIэжу ежьэрт зэхыхьэм щыщIидзэнум, япэу утыкум къихьэнут нэгъабэ фестивалым щытекIуахэр — КъБКъУ-м ПравэмкIэ, экономикэм-рэ финансхэмкIэ и институтым и студентхэр.
Фестивалым и къэпщытакIуэ гупым хэтщ щэнхабзэм и лэжьакIуэ цIэрыIуэхэр. Абыхэм ящыщщ УФ-м, КъБР-м щIыхь зиIэ я артист Шыбзыхъуэ Басир, КВН-м и красно-дар лигэм и чемпион, КВН-м и премьер-лигэм хэт, актёр Шэт Атмир, «Балкария» къэрал ансамблым и солисткэ, Къэбэрдей-Балъкъэр, Ингуш республикэхэм щIыхь зиIэ я артисткэ Жанатаевэ Ирэнэ, КъБР-м щIыхь зиIэ и артисткэ, «MagicBand» гупым и солисткэ Ракитинэ Иринэ, уэрэджыIакIуэ Царикаевэ ФатIимэ, артист, пародист, жылагъуэ лэжьакIуэ Дзэгъащтэ Азэмэт сымэ.
Фестивалыр махуищкIэ екIуэкIынущ. Концерт программэм и лъабжьэу щытын хуейщ «КъБКъУ-м и илъэс 85-р иджыри лIэщIыгъуэ ирикъуркъым» къыхуеджэны-гъэр, зэхыхьэм хэт гупхэр щеджэ факультетым, институтым, колледжым я щыIэкIэ-псэукIэр.
Дол Иннэ.
